Imħabbra żieda fil-ħlasijiet li se jagħti lura l-Gvern lil min jipproduċi films f’Malta.  Produtturi tal-films se jingħataw iċ-ċans li jieħdu rifużjoni ta’ 25% jekk jiddeċiedu li jipproduċu films fil-gżejjer Maltin, filwaqt li jistgħu jibbenefikaw minn 2% oħra fi ħlasijiet oħra jekk idaħħlu elementi kulturali Maltin fil-produzzjoni ċinematografika tagħhom.  Din l-iskema, li hija suġġetta għall-approvazzjoni mill-Gvern, se tkopri mhux biss films iżda wkoll produzzjonijiet televiżivi u transmedia . Id-dettalji ngħataw f’konferenza tal-aħbarijiet indirizzata mill-Ministru għall-Intern u Sigurtà Nazzjonali Manuel Mallia.  Qal li l-Gvern irid jikkonsolida l-isforzi li qed isiru biex Malta tattira iktar films u ssir destinazzjoni iktar vijabbli għall-produzzjonijiet ta’ dix-xorta.  Il-Ministru Mallia spjega kif il-Gvern irid li jkompli jiżviluppa l-industrija lokali tal-films billi jiżgura li jkun hawn l-għodod meħtieġa u nies esperti fil-qasam tal-films biex dan is-settur ikompli jikber.  Il-Ministru semma li se jsir iktar investiment, billi fost l-oħrajn se jinbena sound studio , b’sorsi qalu lil tvm.com.mt li l-Kalkara jista’ jkun il-post fejn tista’ ssir din il-faċilità. Min-naħa tiegħu, il-Kummissarju tal-Films Engelbert Grech spjega kif l-iskema tar-rifużjoni se tkun qed toffri iktar valur għall-flus li se jintefqu fi produzzjonijiet ċinematografiċi f’Malta.  Żied jgħid li l-pajjiż għandu ħafna x’joffri u jeħtieġ ikabbar il-potenjzal.  Għas-Sur Grech, l-industrija tal-films f’Malta ilha teżisti sa mill-1925, u b’temp ideali, ġranet twal, u postijiet distinti, tista’ tkompli tiżviluppa sabiex tattira produzzjonijiet ċinematografiċi u televiżivi kbar minn madwar id-dinja kollha.  Fost il-films li nġibdu f’Malta fis-snin li għaddew kien hemm Troy, Gladiator u The Devil’s Double, filwaqt li kien hemm ukoll numru ta’ sensiliet televiżivi bħal Come Un Delfino (ritratt), Sinbad u Game of Thrones. Intant, fl-istess konferenza tal-aħbarijiet, il-Kummissjoni tal-Films f’Malta nediet il-logo il-ġdid bħala parti minn eżerċizzju ta’ re-branding.  Tnediet ukoll dokument li jista’ jservi ta’ gwida għal min ikun irid tagħrif dwar il-benefiċċji offruti minn Malta għall-industrija tal-films.  Se jingħata bidu għal kampanja ta’ promozzjoni f’pajjiżi barranin bħala riklam għall-industrija Maltija tal-films.  Iktar tagħrif dwar il-linji gwida finanzjarji jista’ jinkiseb mis-sit elettroniku mfc.com.mt.